ORDE do 8 de setembro de 2008 pola que se convocan axudas económicas para compensar gastos derivados dos accidentes de tráfico do persoal en desprazamentos por razón do servizo (código procedemento IN250A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 16/09/2008

Entre as actividades propias de diversos postos de traballo están aquelas encamiñadas a garantir unha adecuada atención ao desenvolvemento das competencias da consellería e que exixen o desprazamento por razón do servizo do persoal polas estradas, utilizando necesariamente os seus vehículos particulares por mor da programación do traballo, o carácter itinerante das funcións ou dos horarios, como pode ser o persoal que realiza labores de inspección ou funcións facultativas, entre outros.
Atendendo a esta circunstancia e coa finalidade de compensar os eventuais danos materiais, non cubertos, que sufra o citado persoal, a Consellería de Innovación e Industria
DISPÓN:
Artigo 1º.-Obxecto.
1. Convócanse axudas económicas para compensar os gastos derivados dos danos causados no vehículo particular como consecuencia de accidentes de circulación producidos nos desprazamentos por razón do servizo, acontecidos desde o 16 de novembro de 2007 ata o 15 de novembro de 2008.
2. Non serán obxecto de compensación a través destas axudas:
a) Aqueles supostos en que a obriga da reparación dos danos corresponda integramente a unha entidade aseguradora ou a un terceiro.
b) Os danos derivados de avarías mecánicas.
c) Os danos derivados dos accidentes acontecidos nos desprazamentos desde o domicilio ao centro de traballo e viceversa.
Artigo 2º.-Contía e dotación orzamentaria.
1. O importe das axudas poderá acadar como máximo a totalidade do valor da reparación sen que, en ningún caso, poida superar o límite máximo de doce mil euros (12.000 ).
2. A contía máxima do crédito destinado a esta convocatoria será de doce mil euros (12.000 ), con cargo á aplicación orzamentaria 10.01.731A.162.05, do orzamento de gastos da Comunidade Autónoma de Galicia para o ano 2008.
Artigo 3º.-Beneficiarios.
Poderá solicitar a axuda económica o persoal dependente da Consellería de Innovación e Industria que para o desempeño do seu posto de traballo precise o desprazamento por estrada con vehículo particular e, como consecuencia diso, sufra algún accidente do cal deriven danos no vehículo, non cubertos adecuadamente por outro sistema compensatorio.
Artigo 4º.-Solicitudes e documentación.
1. O procedemento iniciarase por instancia da parte interesada, mediante solicitude, segundo o modelo que figura como anexo a esta orde, dirixida ao secretario xeral da Consellería de Innovación e Industria, dentro dos corenta días naturais seguintes a producirse o accidente.
Os formularios de solicitude de axuda regulados nesta orde deberaos obter, cubrir, validar e imprimir necesariamente o solicitante a través da aplicación informática «Axudas virtual» (procedemento IN250A) establecida na oficina virtual desta consellería, sita no enderezo da internet
http://www.conselleriaiei.org.
Tamén se pode acceder desde o enderezo http://www.xunta.es da Xunta de Galicia facendo uso do rexistro telemático e do enlace dispoñible co procedemento IN250A.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.
Poderanse cubrir e obter os formularios ata as 24.00 horas do día anterior á data de finalización do prazo de presentación de solicitudes.
En caso de dúbida, dificultades técnicas ou necesidade de máis información, poderán dirixirse ao Servizo de Xestión Económica e Orzamentaria da Secretaría Xeral, a través do teléfono 881 99 90 78, do número de fax 981 54 49 49 ou do enderezo de correo electrónico ramon.rodriguez.isla@xunta.es, que adoptará as medidas necesarias para facilitar a presentación por escrito de solicitudes.
O anexo desta convocatoria publícase no DOG exclusivamente para efectos informativos, sendo necesario empregar a aplicación informática indicada para a obtención dos formularios de solicitude.
A presentación de solicitudes farase por vía escrita (en soporte papel) ou en formato electrónico ante o Rexistro Telemático da Xunta de Galicia, logo de obtención e cobertura dos formularios de acordo co previsto neste artigo.
O prazo de presentación de solicitudes será desde o día seguinte da publicación desta orde no DOG ata o día 26 de decembro de 2008, ambos inclusive, sen prexuízo do disposto na disposición transitoria.
As solicitudes en formato papel presentaranse preferentemente no rexistro da Consellería de Innovación e Industria, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (en adiante, Lei 30/1992).
As solicitudes tamén poderán presentarse en formato electrónico, en vez de en papel, ante o Rexistro Telemático da Xunta de Galicia, mediante sinatura electrónica do/a representante legal do solicitante ou persoa que o/a representa e cando non sexa preciso achegar ningunha documentación en papel, téndose que cumprir os seguintes requisitos:
O presentador deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), ANCERT (Axencia Notarial de Certificación), FNMT (Fábrica Nacional de Moeda e Timbre), Firmaprofesional e BANESTO CA.
Xunto cos formularios de solicitude, deberá anexarse en formato electrónico a documentación a que se fai referencia no número 2 deste artigo das bases reguladoras. Para isto, no proceso de formalización telemática permitirase anexar á solicitude os arquivos informáticos necesarios. No caso de presentación telemática unha vez asinados co certificado dixital do presentador os formularios normalizados, procederase á transferencia telemática da dita documentación ao Rexistro Telemático da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento expedirase, empregando as características da aplicación telemática, un recibo no cal quedará constancia do feito da presentación.
2. A solicitude deberá ir acompañada dos documentos que a continuación se relacionan:
a) Fotocopia do DNI do solicitante.
b) Descrición detallada do accidente, especificando o lugar, a data e a hora deste.
c) Certificación expedida polo xefe da unidade, co visto e prace do secretario xeral, director/a xeral ou delegado/a provincial, que acredite que o desprazamento se produciu por razóns do servizo.
d) Orixinal ou fotocopia compulsada da factura ou orzamento de reparación emitido por un taller especializado. Neste último caso, non se tramitará a solicitude ata a achega da factura.
e) Tarxeta de inspección técnica (anverso e reverso) e permiso de circulación.
f) Documentación acreditativa da existencia e vixencia do contrato de seguro do vehículo, en que conste o seu ámbito de cobertura e, se é o caso, o límite da franquía.
g) Taxación pericial no caso de sinistro total.
h) Dilixencias ou atestados practicados polos axentes ou autoridades encargadas da vixilancia do tráfico, se é o caso.
i) Declaración xurada de non ter sido indemnizado polos mesmos danos ou, de ser o caso, xustificación do importe das indemnizacións percibidas ou recoñecidas.
j) No suposto de baixa do vehículo, documento xustificativo desta.
k) Certificación bancaria que acredite a titularidade da conta en que se solicita o ingreso da axuda.
Artigo 5º.-Determinación das axudas.
O importe das axudas virá fixado pola importancia dos danos, as circunstancias e características do accidente, con especial consideración dos eventuais supostos de culpabilidade e neglixencia o solicitante, así como polas condicións, valor de mercado, modelo e antigüedade do vehículo.
Artigo 6º.-Resolución.
As solicitudes serán resoltas por orden do conselleiro de Innovación e Industria, a cal porá fin á vía administrativa e contra ela caberá interpoñer potestativamente recurso de reposición ou ben directamente recurso contencioso-administrativo.
Artigo 7º.-Pagamento das axudas.
As axudas aboaránselle aos beneficiarios mediante transferencia polo importe concedido á conta corrente que figure na certificación bancaria presentada.
Artigo 8º.-Compatibilidade con outras axudas.
As axudas concedidas en virtude desta convocatoria serán compatibles con outras outorgadas para a mesma finalidade por entidades públicas ou privadas, distintas da Administración da Xunta de Galicia, sempre que o importe conxunto das axudas non supere o custo dos gastos ocasionados.
Disposición transitoria
Para os accidentes acontecidos con anterioridade á publicación desta orde, o prazo de corenta días naturais previsto no punto cuarto iniciarase ao día seguinte ao da súa entrada en vigor.
Disposicións derradeiras
Primeira.-Habilitación normativa.
Facúltase a secretaría xeral para ditar as instrucións necesarias para a aplicación e desenvolvemento desta orde.
Segunda.-Entrada en vigor.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 8 de setembro de 2008.
Fernando Xabier Blanco Álvarez
Conselleiro de Innovación e Industria
Ver referencia pdf "17900D005P034.PDF"